Estonian Junior Openil sihivad eestlased esikohta kolmes vanuseklassis
Pärnus Valgerannas peetavatel Estonian Junior Openil juhib U12 vanuseklassis kindlalt Richard Teder, kes teisel võistluspäeval mängis 76 lööki. Tema edu järgnevate ees on rohkem kui 19 lööki.
U15 klassis hoiab parima eestlasena Markus Varjun teist kohta. Täna mängis ta 75 lööki ja kaotab liidrile Saku Tuusale ( Soome) 5 löögiga.
U15 tüdrukutest tõusis liidriks Eesti rajamängu meister Anete Liis Adul, kes mängis täna 79 lööki. 4 löögiga kaotab ungarlanna Renata Jancsik.
U18 poiste vanuseklassi valitsevad soomlased, liidriks tõusis eile teine olnud Alex Hietala. Tema mänguringid 70, 71.
Pikk võistluspäev lõpetati ajas. Peakohtunik Rein Raudsepp toob kõigile mängijatele eeskujuks Soome flighti, kus noormehed olid ajast 8 min maas ja reageerisid kohtuniku märkusele äärmiselt professsionaalselt, küsiti ainult “Kas te panete meid kellale?” Saades jah vastuse, olid nad kahe rajaga kenasti ajas. Ei mingit vabandamist. Ka U12 grupp suutis ennast 3 rajaga aega mängida. Paar jooksusammu ja oligi olukord lahendatud.